Aftonbladet

Aftonbladet er en svensk dagsavis. Avisa definerer seg redaksjonelt som «uavhengig sosialdemokratisk» og dominerer avismarkedet for løssalgsaviser i Sverige sammen med den liberale Expressen.

Historie  
Aftonbladet ble grunnlagt 6. desember 1830 av Lars Johan Hierta, som tross sin adelige byrd var liberal og for ytringsfrihet. I løpet av historien har avisen bekjent seg til ulike politiske ideologier.

I de første tjue årene, i den såkalte Hierta-epoken 1830-1851, blir Aftonbladet ledende i Sveriges liberale avisverden. Konservative krefter, fremfor alt kong Karl Johan, forsøkte å stoppe avisen, men lyktes ikke. 

Med August Sohlman som redaktør, 1851-1874, fortsatte avisen sin liberale linje, men etter hans død ble avisen mer og mer konservativ og tysk-vennlig. Brokiga blad, Sveriges første ukeblad i farver, utkom 1907-1930. Halvukesopplaget, som startet i 1890, ble en stor suksess. Den hadde på det meste 150 000 abonnenter, og ble lest av en halv million svensker. 

I perioden 1929-1956 ble Aftonbladet eid av Torsten Kreuger, bror til Ivar Kreuger. P G Peterson var sjefredaktør 1933–1956 og arbeidet med å gjenskape avisens tillit. Avisen hadde nemlig støttet Tyskland politisk under Hitlers regime, og fremført synspunktet om at det var en mer fredelig løsning å la Hitler ta over Europa.

Svensk LO tok over eierskapet i perioden 1956-1996. Et rekordstort opplag på 1960-tallet ble etterfulgt av nedgang på 1970-tallet. Sjefredaktørene Thorbjörn Larsson og Rolf Alsing fornyet avisens innhold og form på 1980-tallet og 1990-tallet. Etter hundre år i Klara flyttet Aftonbladet i 1989 til Globen City.

I 1996 kjøpte det norske mediekonsernet Schibsted 49,9 prosent av Aftonbladet. Samme år gikk Aftonbladet forbi Expressen i opplag og ble dermed Sveriges største avis. I 1997 tiltrådte Anders Gerdin som sjefredaktør og ansvarlig utgiver.

Mot slutten av 1990-tallet ble trykkingen av avisen samordnet med morgenavisen Svenska Dagbladet i et nybygd og sameid trykkeri i Stockholm-forstaden Akalla.

I slutten av juni 2006 valgte Aftonbladet å høyne prisen på sine aviser. For tiden koster et eksemplar av avisen mandag-lørdag 9 kroner, på søndager koster avisen 10 kroner.

Ikke bare en avis  
Aftonbladet sender daglig radionyheter på stasjonene Rix FM og Lugna Favoriter. Den 9. oktober 2006 startet den egne tv-kanalen Aftonbladet TV 7 med sendinger i det digitale bakkenettet, digitale satellitnettet og via det digitala kabel-TV-nettet. Aftonbladet har også gjort flere mindre vellykkede forsøk på digital-tv-satsinger via nettverkene Com Hem og Canal Digital.

Aftonbladet.se
Aftonbladet.se er avisens hjemmeside på internett. Ifølge avisen selv var den i 2005 Nordens mest besøkte avishjemmeside med over to millioner besøkende daglig. Sjefredaktør og ansvarlig utgiver er Kalle Jungkvist (september 2006).

Aftonbladet.se ble etablert i 1994 da bilaget Aftonbladet Kultur ble publisert på internett. Året etter begynte Aftonbladet.se å publisere nyheter. Siden da har flere tjenester, som nettradio, nett-tv og betalingstjenester blitt lagt til.

Kjente journalister med tilknytning til Aftonbladet 
Amelia Adamo
Robert Aschberg
Per Bjurman
Johan Claesson
Jon Forsling
Gunnar Fredriksson
Jan Guillou
Johan Hakelius
Carl Hamilton
Peter Kadhammar
Helle Klein
Herman Lindqvist
Willy Maria Lundberg
Viveca Lärn
Liza Marklund
Sven Melander
Lena Mellin
Henrik Bernhard Palmær
Magnus Ringman
Carlos Rojas
Lena K Samuelsson 
Göran Skytte
Yrsa Stenius
Helena Stålnert
Lars Svedgård
Olle Svenning
Kerstin Thorvall
Fredrik Virtanen
Axel Wallengren
Arne Weise
Monica Zak

Referanser

Eksterne lenker 
 
 Mediekritik.nu - Aftonbladet
 Aftonbladets førsteutgave hos Prosjekt Runeberg

Svenske aviser
Aviser etablert i 1830
1830 i Sverige
Svenskspråklige aviser